정조 3년
己亥三月二十七日辰時。上御熙政堂。大臣備局堂上引見入侍時。領議政金尙喆。左議政徐命善。兼漢城判尹具善復。行禮曹判書李重祜。行兵曹判書李徽之。刑曹判書尹東暹。吏曹判書鄭尙淳。戶曹判書金華鎭。訓鍊都正李敬懋。行都承旨洪國榮。行左承旨鄭民始。禮曹參議柳戇。校理嚴思晩。持平朴聖泰。行右承旨李義翊。假注書徐鼎修。事變假注書宋文述。記事官李信祜鄭東浚。以次進伏訖。尙喆命善曰。日間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。命善曰。宗廟夏享。有親祭之命。而此時勞攘。極爲可悶矣。上曰。日氣旣不甚熱。一時親行。有何所妨乎。上曰。陵幸時修理進排等事。其果商確釐正乎。尙喆曰。果與畿伯商議。而別無可減者云矣。上曰。新畿伯未及詳知而然耶。尙喆曰。非但新畿伯之言如是。舊畿伯亦以爲。初雖以弊瘼仰奏。而釐正則猝難爲之云矣。上曰。雖曰別無可減者。其間亦必有緩急之別。而以監役支供事言之。每當陵幸之時。展拜當陵外。局內諸陵。一體修理。故今番健元陵穆陵元陵展拜時。七陵陵上。倂皆修理云。監役支供之弊。於此可知。此後修理。則只於展拜處爲之。御幕所入進排。則只令動駕陵所待令。雖歷謁處。勿爲擧行。似好矣。尙喆曰。使戶判往復於畿伯。定式施行。果好矣。華鎭曰。歷謁處則雖小次。亦不待令乎。上曰。小次之自排設房持去者。非一二件。則亦可以推移用之矣。至於修理時。差送監役之數。有司之臣。商量定式擧行。好矣。尙喆曰。此洪忠道暗行御史朴祐源書啓也。其一。山海之邑。屢經水潦。川谷互遷。西原量付之旱田。今作水畓。其他如公山文義等諸邑。此弊同然。永同沃川兩邑。十數年前。改修田案。以此充彼。折長補短。田賦無縮。民皆便之。不必通一道改案。其中最有弊者。從長改量事也。改量一事。前後朝令。不啻申嚴。而特本道尙今未遑而然矣。御史之歸奏又如此。經界大政。雖未能一時盡行於一道。若其受弊最甚處。次第擧行。民免白徵之冤。國無實結之縮。則豈不爲民國之幸也。更加嚴飭道臣。使之着意設施。俾有實效。何如。上曰。依爲之。出擧條尙喆曰。其二。堤川乃是峽縣。稅大同之以米上納。誠爲無窮之弊。依丹陽等三邑之例。請以錢木上納事也。前後道臣之以此事狀請。非止一二。而朝家之尙未許施。當初四郡之中。獨令此縣納米者。槪以開野稍廣。水田較多之故也。至若稅米。係是惟正之供。雖丹陽等納木之邑。竝不得變通。今於此邑。亦無可論。而大同則與田稅有異。御史之論啓又如此。下詢惠堂而處之。好矣。上曰。惠堂之意。何如。民始曰。繡啓中枚擧本邑之弊者雖如此。丹陽等三邑之錢木參半。堤川之以米上納。乃是自初分排。行之已久。則當此本廳米儲苟艱之時。有難許施。且今若許施此邑。則諸道中近峽之邑。必將視此爲例。皆欲變通。一竝許之。則經用有大縮之慮。若或不許。則彼此有不均之患。自前論請。不止一二。而俱未見許。則今亦不可容易變改矣。上曰。依爲之。出擧條上曰。以御營廳事言之。嶺南米作錢換納之後。該營之漸致凋殘。殊可悶也。善復曰。故奉朝賀洪鳳漢。以嶺南米運來之時。頻致臭載之患。有此變通之事矣。國榮曰。以此之故。御營之米儲。極爲苟艱。軍士放料等事。無以策應。故每自京中貿米。以至有筵稟預賣之事。此誠出於不得已之致。而都下米價之騰踊。亦未必不由於此矣。上曰。此事誠可悶矣。而船運一節。苟非嶺民之所願。則固不可復舊。至於預買。雖不得一切防塞。而終無好樣道理矣。尙喆曰。聞該營無軍兵放料之資。見方渴急。先欲貸用均廳給代之米。而本廳亦以無儲持難云矣。上曰。該營一年所用之不足爲幾何。敬懋曰。雖以常年言之。不足之數。每不下二千餘石矣。尙喆曰。其三。糧餉廳耆老所屯田。隨起隨稅。俾無民冤事也。餉廳耆所。曾於甲申年間。革罷導掌分送之規。以中年摠。勿論豊凶。作爲一定稅。使各其邑定式上納矣。纔過十餘年。本道民弊。間又如此云。此則自該廳該所。就其稅重生弊之邑。定送幹事之人。與地方官眼同摘奸。詳査其陳起。更爲定稅之意。分付。何如。上曰。依爲之。出擧條尙喆曰。其四。各邑所在各司奴婢。一依內司例。可頉者頉之。可存者存之。一體釐正事也。各司奴婢甲午減貢時。旣有道比摠之朝令。所謂道比摠者。隨其生産之有無。雜頉之多寡。雖或頉給而減於此。亦必充額而增於彼。欲其奴免白徵。貢無減縮之意也。嶺南則遵行此法。猶有餘奴木。而獨本道尙不行此令。致有若爾邑宿弊之依舊自在。其後道臣之不謹奉行。誠極未安。前後道臣。爲先從重推考。一依嶺南例擧行後狀聞之意。申明分付。俾有釐正之實效。何如。上曰。依爲之。出擧條上曰。糧餉廳一年所入之數。昨命書入。今朝始以重記來納。計士亦不卽待令。事甚可駭。此後則計士以事知者。闕外待令。可也。民始曰。昨日戶曹糧餉廳文書之趁不考入。計士之終不待令。達曉遲滯。事極駭然。不能檢飭之失。在所難免。戶曹判書金華鎭。推考。何如。上曰。從重推考。可也。出擧條上曰。糧餉廳一年所入爲幾何。華鎭曰。通而計之。合爲數萬餘兩矣。上曰。糧餉廳之付諸戶曹。而爲都監之所需者。名實不當。記簿無統。以下記言之。只曰旗旘價隨所入上下者。事極虛疎。而此專由於本監之看作他物。不少靳惜之致也。予意則以糧餉廳移屬於都監新營。使之專管。似爲矯捄之道耶。國榮曰。若然則都監視以本營之物。而凡諸用下。亦必顧惜而撙節。聖敎誠好矣。華鎭曰。當初都監。不過權設。無他財力。故自戶曹以此策應。且都監旣領五千兵馬。而又管錢穀。則不無權力太重之慮。故分其兵糧。以爲維持之意也。上曰。禁御兩營亦是新設。而軍兵且不下數萬。比都監不少。而此則無自戶曹錢穀劃送之事。何也。國榮曰。都監卽是輦下親兵。其爲權要。果非兩營之比矣。然而戶曹之於糧餉廳。亦不無聊賴者。故移屬一款。自前難之矣。華鎭曰。本曹之於糧餉廳。別無藉力者。而凡諸用下。訓將皆主管矣。然而移屬都監之議。臣嘗爲之矣。善復曰。都監則惟待戶曹之上下。而初無任自取用之事矣。尙喆曰。糧餉廳之移屬與否。姑難輕議。而臣意則就其一年所入二萬兩之內一萬兩則爲封不動。以一萬兩爲都監需用之資。似好矣。國榮曰。領相所達一萬兩封不動之說。果好矣。參量都監一年所用之數。以排朔樣磨鍊劃送。而其餘數。盡作封不動。則於都監無苟且之患。於餉廳有儲蓄之效矣。上曰。卿言儘好矣。依此爲之。而式例等節。善爲磨鍊。然後庶有實效矣。尙喆曰。知申所達之言。果爲便好矣。上曰。式例磨鍊之際。不可無主管之人。使備堂中一人。與戶判訓將相議爲之。好矣。尙喆曰。糧餉廳方有釐正事。堂上以行左承旨鄭民始差下。與戶判訓將相議擧行。何如。上曰。依爲之。出擧條民始曰。我國財力之耗費。專由於甲者主之。乙者用之。用之者旣無所顧惜。主之者亦不得專管之致也。臣意則以糧餉廳專屬於都監。使訓將主管。似爲好矣。上曰。第爲之。釐正磨鍊。好矣。尙喆曰。御史書啓守令營將貶褒。東西銓當爲稟處。而軍餉虛錄之兵使李鼎炳。虞候李潤元。拿問處之。還穀逋欠之靑陽縣監李龍中。堤川縣監宋繼相。一體拿問勘處。何如。上曰。依爲之。出擧條尙喆曰。仁川行宮庫舍。已命宣傳官看審。而旣無道臣句管之事。其所隨毁修補。自本府獨爲擧行。雖未詳當初設施之事例。論以事體。終涉苟簡。爲先發遣戶曹郞廳。公廨繕理之道。凡百措置之節。去其不緊。量宜酌定。爲永久無弊遵行之道。似爲得宜。以此分付該曹。何如。上曰。依爲之。出擧條命書傳敎曰。仁川行宮內庫摘奸宣傳官書啓。旣已稟處。而其中本府內帑庫所在錢。散債民間。累經年歲。殖利之際。徵孫徵族。爲弊不貲。且與官府經用有異。特爲蕩減。尙喆曰。卽見京畿監司鄭昌聖報備局者。則北漢東西門外。楊州神穴等四面民戶。每年必受山城之餉還。而今年以新捧之不多。該廳防塞。目下民事。萬萬可悶。枚擧該牧使報狀。而請得北漢米一千一百石矣。此是留庫中加分。則該廳勢難擅許。而麥前民命。有不可不念。依所請許分之意。分付摠廳。何如。上曰。依爲之。出擧條尙喆曰。卽見江原監司李亨逵報備局者。則大關嶺設施節目。成出上送。而江陵賑政方張。燔瓦代木建倉等節。待明春經紀爲辭矣。卽今事勢。誠如道臣所報。何以爲之乎。上曰。更觀今年年事。待明春擧行。可也。出擧條尙喆曰。顧今朝著崇品。不爲不多。當品正卿。極其苟艱。如咸鏡監司趙㻐。文雅淸愼。不但素負人望。關北一路之治。聞亦挽近所罕。有如此之人。不可久置外庸。合有陞擢之道。敢此仰達矣。上曰。依爲之。正二品窠。加望。可也。出擧條上曰。正卿近患乏人。今此陞擢。可謂得人矣。國榮曰。然矣。此人外旣愨實。內又綜密。二載北關。淸簡之操。彈壓之譽。誠爲可貴。實是朝家倚任之人。今此陞擢允叶人望矣。尙喆曰。判義禁李徽之多兼劇務。知敦寧具允鈺方在藥院。竝姑許遞。行司直蔡濟恭洪樂性備局堂上還差。吏曹參判兪彦鎬。副司直李性源。亦爲差下。何如。上曰。依爲之。出擧條尙喆曰。槐院參下中。聞有登科十年之人。依例出六之意。分付銓曹。何如。上曰。依爲之。出擧條尙喆曰。訓局千別將望單。有做錯之失。大將具善復。推考。何如。上曰。依爲之。出擧條尙淳曰。因洪忠道暗行御史朴祐源書啓。有論褒論勘登對稟處之命矣。觀此書啓。則監司李命植。恬簡之操。堅確之政。殫壓守法。約已便民。賙賑得宜。元元無憂云。而道臣事體自別。置之。堤川縣監宋繼相。分賑專委奸猾。抄饑不辨虛實。報恩縣監徐退修。簽丁吏有弄奸。俵災民無分均。賑政專委猾鄕。授帖謗招勒賣。瑞山縣監朴志泓。簽丁有怨。俵災不均。鹽戶廉價賑貿。松木請得作板。全義縣監洪揵。重聽爲病。臨民之際。答問多錯。主宰不固。決訟之際。立落無常。鎭岑縣監洪成浩。防錢之自官區處。厚招民謗。寺紙之不給例價。亦致僧怨。子舍作弊。衙婢不檢。事多貽笑。有駭聽聞。振威縣令朴左源。事事顚錯。引滿太過。刑杖多失。分糶不精。吏卿弄奸。平澤縣監兪漢膺。四載居官。一無善政。賑穀不實。飢口多怨。稱以守直。執闕徵錢。邑氓偏苦。怨聲狼藉。牙山縣監尹㫛。年衰政昏。朝記夕忘。窮春分還。間有絶巡。荒年捧稅。亦多濫觴。怨言頗騰。不可因置。沔川郡守鄭東顯。臨事每患委靡。落庭初無定數。而一任倉奴作弊。分糶故値犯昏。而莫察奸吏瞞告云。此九邑守令則竝罷黜。靑陽縣監李龍中。年衰政昏。醉多醒少。全沒頭緖。吏橫民困。監營給災中四十五結零。一任下輩擅弄。白地徵稅。怨載道路云。大臣旣請拿處。而不可仍置。爲先罷黜。其罪狀令攸司稟處。泰安郡守柳榮鎭。前已罷黜。今方行査。今無可論。公山判官李德鉉。官無滯報。民不憂飢。約己節用。思革補役之弊。均災減稅。務盡惠民之道云。治績誠爲尙。似當施以陞敍之典。而事係恩賞。自下不敢擅便。恭竢上裁。其餘三十六邑守令。旣無優異之績。又無大段顯疵。竝置之。何如。上曰。依爲之。出擧條尙喆曰。扶餘縣監李素。前以曠官。旣已殿最居中。今番繡啓中。亦以曠官爲目。不可無飭。拿問處之。何如。上曰。依爲之。出擧條徽之曰。洪忠道暗行御史朴祐源書啓中。洪忠兵虞候李潤元。兵使李鼎炳事。大臣旣已稟處。不必更達。而西原營將李亨默段。忽於治盜。疎於飭校。無故軍民。間多橫罹。閭里之間。頗有怨聲。不可仍置。罷黜。洪忠水使柳鎭說。洪州營將李尙履。公山營將李邦祚。平薪僉使許圭。安興僉使尹勉矩。所斤僉使崔奎文。馬梁僉使林道亨。舒川萬戶金萬衡等段。俱有可稱之績。別無卓異之事。竝置之。何如。上曰。依爲之。出擧條徽之曰。來月初八日宗廟夏享大祭親行時。以何營軍兵隨駕。何營軍兵留陣乎。上曰。禁御兩營留陣。訓鍊都監隨駕。可也。徽之曰。隨駕馬步軍。以幾番幾哨磨鍊乎。上曰。馬軍三哨。步軍四哨。禁軍二番隨駕。留陣則騎士二番。步軍二哨磨鍊。可也。徽之曰。禁軍及各營餘軍留營。何以爲之乎。上曰。置之。可也。出擧條命書傳敎曰。本道素稱難治。而以繡啓觀之。其能堅確不撓。彈壓列郡者。極可尙也。洪忠監司李命植。大虎皮一令賜給。命書傳敎曰。公山判官李德鉉。治法爲守令最云。該曹纔請陞敍。其在獎勸之道。宜有殊異之褒。準職特爲除授。洪州牧使鄭景淳。稔知其善治。而以今繡啓觀之。尤可見不負簡畀之意。特賜壐書表裏。庸施嘉尙之典。上曰。政官牌招開政。出榻敎上曰。湖西設賑邑守令。待下批不多日內辭朝。出榻敎命書傳敎曰。今日政下批新除守令。皆令明日來待。上命祐源讀奏別單訖。祐源曰。諸賊之姻婭族黨。尙多盤據。至如李璟輩之所爲。極爲凶慘。其在嚴隄防之道。不可不嚴處矣。東暹曰。結城居李璟韓後良。洪州居進士金默行。林川居兪纘柱等四人。或爲量賊之至親査切姻。或借助奴馬於亡命之賊。或初旣與量賊爛熳從游。後復無忌憚。出入京闉。或於凶逆伏法之後。率置其女於籬下。尙不斥絶。或以其祖之年譜修潤。托諸量賊。自製跋文。稱字稱號。極其稱道。且於李基敬之欲移湖中也。要作西道主人。與量賊瓜葛相繆之計者。究厥心腸。萬萬叵測。至於扶餘縣在囚罪人金奎五。趍附量賊。結爲死友。效尤量賊。得罪名敎者。無非極惡大罪。繡啓臚列。極爲嚴正。其在嚴隄防淑人心之道。決不可尋常處之。況近者凶變。實是千古所無。則其遺種餘孽。尙此假息湖鄕。情跡綢繆。聽聞所及。極爲痛駭。李璟韓後良金默行兪纘柱金奎五等五人。以御史別單中辭意。具罪目發關分付於該道道臣。一倂各別嚴刑。絶島遠配。何如。上曰。依爲之。出擧條重祜曰。湖西御史朴祐源書啓中。孝行貞烈旌閭事。啓下矣。報恩士人宋載績妻洪氏。其夫死。以死自誓。而只以三歲稚子之故。未卽自裁。夫死四朔。兒亦繼夭。同穴之志。至是益決。以麻帶自縊於兒屍之側云。其貞烈誠爲卓異。合有旌閭之典。而結城縣吏張溟𦐄。自兒時已有至行。及夫六十。遭其父喪。血淚所濺。苫席盡腐。其妻裵召史。當溟𦐄之病。斫指灌血。少延其壽。及其居喪。能盡誠禮。其女年纔十四。當其母病。引刀斷指。注血母口。俾得少甦。出嫁後。其姑疾革。又爲斷指。一門孝烈。三人倂萃。殊甚嘉尙。而此三人。本道道臣。已爲啓聞。蒙給復之恩。今又旌閭。似或過重。臣意則置之爲好。下詢大臣而處之。何如。上曰。大臣之意。何如。尙喆曰。御史歸奏旣如此。其在樹風聲之道。何可防塞。死於孝烈者。宜施旌閭之典。若其生者。已蒙朝家給復之恩。更無可以加於此者矣。命善曰。繡衣所聞。必當眞的。旣已採訪之後。何惜優異之典。分等其存沒。特賜處分。誠好矣。上曰。依爲之。張溟則特爲旌閭。其妻與女生存者。令本道食物從厚題給事。自政院下諭。可也。出擧條國榮曰。臣以本閣事。有仰連者矣。本閣自有所重。而凡係黼黻治猷之道。比他尤別。雖胥吏輩必擇其有文筆者。蓋欲備任事之末也。且天之生才。各適其用。見今一名人中有文識者。不爲不多。但局於仕路。未試其蘊。良可惜也。況芸閣旣屬本閣。外閣則其考準之任。亦甚緊重。就芸閣窠中。除出四窠。名以檢書官。以一名中可合者。擇差啓下。仍定朔數。遷轉於吏文學官幾窠。及能麽兒郞廳幾窠。示淸朝愛才之意。參祕閣編書之任。似不害於懋實之政。下詢大臣後。成節目擧行。何如。上曰。大臣之意。何如。尙喆曰。提學所達。旣無更張之弊。而聖世惜才之意。渠輩疏滯之道。兩得其意。宜此施行。誠好矣。命善曰。此不但收拾人才而已。亦足爲賁飾文治之一端。依所達成節目擧行。好矣。上曰。依爲之。出擧條上曰。前以能麽兒講事。有被罪者。此不過一時飭勵。今爲放送。似好矣。尙喆曰。定配罪人元啓葳當初處分。不過飭勵下敎。特示聖意。放送。何如。上曰。依爲之。出擧條命書傳敎曰。滯囚可悶。金吾堂上。待下批牌招開政。思晩曰。量翼𨩌三賊。何等凶逆。而卽見湖西御史書啓。李璟爲名者。量賊弟理海亡命之時。借馬助行。略無顧忌。其平日凶肚相連。爛熳綢繆之狀。昭不可掩。臣謂亟命王府拿鞫嚴問。究覈得情。斷不可已也。上曰。不允。上曰。臺臣進前。聖泰進伏曰。請大靜縣爲奴罪人金壽賢。依律處斷。措辭見上上曰。不允。聖泰曰。請興陽縣爲奴罪人河翼龍。南海縣爲奴罪人金重得。亟命王府設鞫得情。快正王法。措辭見上上曰。不允。聖泰曰。請梁山郡定配罪人錫達。依律處斷。措辭見上上曰。不允。聖泰曰。請削黜罪人金漢耆。亟施竄配之典。措辭見上上曰。不允。聖泰曰。請海南縣竄配罪人金載順。亟令王府設鞫嚴問。措辭見上上曰。不允。聖泰曰。請三水府定配罪人洪達洙。亟令王府更加嚴鞫。依律處斷。措辭見上上曰。不允。聖泰曰。請長鬐縣遠竄罪人聖中。亟令王府設鞫嚴問。期於得情。快正王法。措辭見上上曰。不允。聖泰曰。請削版罪人有臣宗甲義駿。竝令王府設鞫嚴問。依律處斷。措辭見上上曰。不允。聖泰曰。鍾城府定配罪人趙濟泰。海南縣定配罪人李潤成。更令王府設鞫得情。施以當律。措辭見上上曰。不允。聖泰曰。請楸子島定配罪人趙嵎。亟寢處之命。仍令王府設鞫得情。快正王法。措辭見上上曰。不允。聖泰曰。請旌義縣減死安置罪人興老。亟寢酌處之命。仍令王府設鞫得情。快正王法。措辭見上上曰。不允。聖泰曰。請薪智島荐棘罪人瑩中。設鞫嚴問。快施當律。措辭見上上曰。不允。聖泰曰。請濟州牧定配罪人後樂。亟令王府更加嚴鞫。期於得情。措辭見上上曰。不允。聖泰曰。慶源府定配罪人鳴遠。依律處斷。措辭見上上曰。不允。聖泰曰。請物故罪人德泰支屬應坐者。一一査出。絶島散配。措辭見上上曰。不允。聖泰曰。請三水府定配罪人孫孝忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。措辭見上上曰。不允。聖泰曰。噫。商輅之徑斃。未施孥戮之典。已切神人之憤。而雖以輅妻已著之罪論之。與相吉酬酢。非但窮凶情節。至以相吉所交通處。渠亦送婢僕交通爲言。則締結妖任。往復凶徒之狀。昭不可掩矣。其所謀逆。與妖任同一腸肚。而妖任伏誅之後。輅妻之尙今晏然者。揆以王章。寧有是理。請逆輅妻。爲先絶島定配。上曰。不允。聖泰曰。亂逆從古何限。而豈有若量翼𨩌之窮凶極惡者哉。李璟韓後良金默行兪纘柱金奎五等五人。與量翼𨩌或爲至親。或爲切姻。或爲血友。碁列隣鄕。腸肚相連。往復和應。不出乎凶謀逆圖。窹寐經營。專在於無君禍國。及其三逆伏法之後。猶不懲畏。或借助奴馬。或出沒京闉。或率置逆女。此已萬萬無嚴之心。而至於親喪散髮。雖無識下賤。壹是行之者。而不散髮。卽量賊創行於渠家。奎五效行於其侄。則可知其傳授心法。與量賊。一而二。二而一也。噫。彼五人之負犯。何如。而俱爲漏網之魚。尙逭黨與之治。其爲國家之憂。庸有極哉。請李璟韓後良金默行兪纘柱金奎五。竝令王府設鞫嚴問。究覈得情。上曰。不允。聖泰曰。新除授持平洪樂淵。時在洪忠道唐津地。司諫院司諫李恒祚。時在京畿通津地。獻納李枰。時在全羅道順天府任所。正言盧瑞國。時在京畿楊根地。請竝斯速乘馹上來事。下諭。上曰。依啓。李枰則自當上來。勿爲下諭。可也。命退。諸臣以次退出。